แนวโน้มดัชนีเช้าลุ้นขึ้น แต่อาจผันผวน
นักวิเคราะห์ฯคาดตลาดหุ้นไทยเช้านี้มีทิศทางปรับขึ้นต่อ แต่อาจผันผวนเนื่องจากปรับขึ้นมามากแล้วและต่างชาติเริ่มชะลอลงทุนเพื่อรอดูมาตรการ QE ของสหรัฐที่จะชัดเจนไม่เกินวันพรุ่งนี้
2 พ.ย. 2553

นักวิเคราะห์ฯคาดตลาดหุ้นไทยเช้านี้มีทิศทางปรับขึ้นต่อ แต่อาจผันผวนเนื่องจากปรับขึ้นมามากแล้วและต่างชาติเริ่มชะลอลงทุนเพื่อรอดูมาตรการ QE ของสหรัฐที่จะชัดเจนไม่เกินวันพรุ่งนี้
นายเจริญ เอี่ยมพัฒนธรรม ผู้อำนวยฝ่ายวิเคราะห์หลักทรัพย์ บล.เคที ซีมิโก้ กล่าวว่า ตลาดหุ้นไทยเช้านี้ยังมีทิศทางปรับขึ้นต่อ แต่อาจมีความผันผวนได้เนื่องจากดัชนีปรับขึ้นมาค่อนข้างมากและคนที่ซื้อส่วนใหญ่ก็เป็นรายย่อย รวมถึงโบรกเกอร์และกองทุน โดยนักลงทุนต่างชาติเริ่มชะลอลงทุน เพื่อรอดูความชัดเจนมาตรการของธนาคารกลางสหรัฐฯ(เฟด)ว่าจะมีการอัดฉีดเม็ดเงินออกมาเท่าไหร่
ด้านปัจจัยในประเทศยังไม่มีอะไรใหม่ เป็นเรื่องของผลประกอบการที่ส่วนใหญ่ออกมาค่อนข้างดี ทั้งนี้ได้แนะนำลงทุนหุ้นกลุ่มพลังงานที่มองว่าผลประกอบการน่าจะแข็งแกร่ง ด้านตลาดหุ้นอื่นในภูมิภาคเอเชียเช้านี้ส่วนใหญ่แกว่งตัวในแดนลบเล็กน้อยพร้อมให้แนวรับ 980 และ 1,000 จุด แนวต้าน 1,040 จุด